**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 22.12.2018, ora 08.00 – 23.12.2018, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 23.12.2018, ora 7.00**

**RÂURI**

**Debitele au fost în creştere** datorită precipitațiilor lichide prognozate, cedării apei din stratul de zăpadă, evoluției formațiunilor de gheață și propagării pe râurile din bazinele hidrografice: Vişeu, Iza, Tur, Someș, Crasna, Barcău, Crișuri, Mureş mijlociu şi inferior, Bega Veche, Bega, Timiș, Bârzava, Caraș, Nera, Cerna, Jiu şi pe cursul superior al Prutului.

Pe celelalte râuri debitele au fost în general staţionare.

În interval s-a situat la **COTA DE ATENŢIE** râul Valea Rea la staţia hidrometrică Huţa Certeze (170)-jud.SM.

Debitele se situează la valori cuprinse între 30-90% din mediile multianuale lunare, mai mari (peste normalele lunare) pe râurile din bazinele: Suceava, Moldova, Trotuș, cursul mijlociu și inferior al Siretului, pe unii afluenți ai Oltului mijlociu şi inferior, pe unele râuri din Dobrogea şi mai mici (sub 30% din normalele lunare) pe râurile din bazinele hidrografice: Lăpuș, Crișul Negru, Bistra, Moravița, Nera, Bârlad, Jijia și pe unele râuri din bazinul Mureșului (Topliţa, Comlod, Feernic, Râul Mare, Râul Galben).

Formațiunile de gheață existente au fost în ușoară diminuare și restrângere.

**Este în vigoare ATENȚIONAREA HIDROLOGICĂ Nr. 57 din 21.12.2018**.

**Debitele vor fi în general în creştere** datorită efectului combinat al precipitațiilor lichide prognozate, cedării apei din stratul de zăpadă, evoluției formațiunilor de gheață și propagării.

Sunt posibile scurgeri importante pe versanţi, torenţi, pâraie, viituri rapide pe râurile mici, cu posibile efecte de inundaţii locale și creşteri de debite şi niveluri cu posibile depăşiri ale **COTELOR DE ATENŢIE** pe unele râuri din Maramureș, Crișana și Banat, datorită efectului combinat al cedării semnificative a apei din stratul de zăpadă pe fondul temperaturilor pozitive și a precipitațiilor prognozate.

Formațiunile de gheață vor fi în restrângere și diminuare.

**Se menţine în vigoare ATENȚIONAREA HIDROLOGICĂ NR. 57 din 21.12.2018**.

**DUNĂRE**

**Debitul la intrarea în ţară** (secţiunea Baziaş) în intervalul 22-23.12.2018 **a fost în scădere, având valoarea de 3100 m3/s**, sub media multianuală a lunii **decembrie (5200 m3/s).**

În aval de Porţile de Fier debitele au fost în scădere pe sectorul Gruia – Brăila și în creștere uşoară pe sectorul Galaţi – Tulcea.

**Debitul la intrarea în ţară** (secţiunea Baziaş) **va fi** **staţionar (3100 m3/s).**

În aval de Porţile de Fier debitele vor fi în scădere pe sectorul Gruia – Galaţi şi relativ staţionare pe sectorul Isaccea – Tulcea.

**2.** **Situaţia meteorologică în intervalul 22.12.2018, ora 08.00 –23.12.2018, ora 06.00**

**În ţară,** aproape pe tot teritoriul, încălzirea vremii a continuat, local fiind chiar semnificativă. Cerul a fost mai mult noros la munte și în nord-vest, iar în rest înnorările au fost temporare. Au fost precipitații predominant sub formă de ploaie în Maramureș, Crișana și Banat și local în Transilvania, iar în Moldova și în Muntenia doar izolat a plouat slab. În județul Cluj izolat au fost depuneri de polei. Vântul a suflat slab și moderat, cu intensificări locale, temporare în Crișana, Transilvania și Dobrogea. În zona montană înaltă a nins, iar vântul a suflat tare, cu rafale pe creste de peste 80...100 km/h, viscolind sau spulberând zăpada, în timp ce la altitudini sub 1500 m s-au semnalat precipitații mixte, iar viteza vântului a fost la cote mai reduse. Cantitățile de apă au fost izolat mai însemnate, în special în zona montană din vest și nord-vest. S-a semnalat ceață în sudul Moldovei, unde a persistat mare parte din interval și pe spații mici în Oltenia și Muntenia. Stratul de zăpadă s-a menținut sau a fost chiar în creștere în zona montană la peste 1800 m, măsurând până la 132 cm în Masivul Făgăraș; în restul teritoriului, stratul a fost în diminuare, îndeosebi în regiunile vestice și era prezent în Maramureș, cu grosimi - în platformele stațiilor meteorologice - de până la 20 cm, pe arii relativ extinse în Banat, până la 23 cm, în Oltenia, până la 28 cm, Moldova, până la 17 cm, local în Transilvania, până la 41 cm, în Muntenia, până la 29 cm și Crișana, sub 3 cm și izolat în vestul Dobrogei, sub 1 cm. Temperaturile maxime s-au încadrat între -1 grad la Adjud și Focșani și 11 grade la Rădăuți și Râmnicu Sărat; la ora 06 se înregistrau valori termice mult mai ridicate decât în diminețile precedente, între -4 grade la Târgu Logrești și 10 grade la Mahmudia.

**Observaţie:** *începând de ieri de la ora 06 au fost în vigoare 27 mesaje privind fenomene meteorologice periculoase imediate, 3 avertizări cod portocaliu, 2 emise de către SRPV Cluj și 1 de către SRPV Bacău și 24 atenționări cod galben, 9 emise de către SRPV Bacău, 6 de către SRPV Timișoara, 4 de către SRPV Sibiu, 3 de către SRPV Cluj și 2 de către CNPM București, pentru Muntenia.*

**La Bucureşti,** vremea s-a încălzit semnificativ, valorile termice diurne devenind apropiate de cele normale ale perioadei, cu maxime ale temperaturii aerului de 3 grade la Filaret și Băneasa și 4 grade la Afumați. Cerul a fost variabil, cu înnorări temporare, iar vântul a suflat slab și moderat, cu ușoare intensificări noaptea. În platformele stațiilor meteo, stratul de zăpadă -în diminuare- măsura 3...6 cm. Pe timpul nopții s-au înregistrat temperaturi mult mai ridicate decât în nopțile precedente, cu valori la ora 06 de 4 grade la Filaret și Băneasa și 5 grade la Afumați.

**3. Prognoza meteorologică în intervalul 23.12.2018, ora 08.00 –24.12.2018, ora 08.00**

**În ţară,** vremea va fi mai caldă decât în mod obișnuit pentru ultima decadă a lunii decembrie în cea mai mare parte a țării, dar în special în regiunile sudice; temperaturile maxime se vor încadra în general între 3 și 12 grade, iar cele minime între -3 și 3 grade. Cerul va avea înnorări în majoritatea zonelor. În vestul, centrul și nordul țării precipitațiile -predominant ploi- vor fi frecvente și izolat mai însemnate cantitativ, mai ales noaptea. În restul teritoriului doar pe spații restrânse va ploua slab. În zona montană, la peste 1500 m, va ninge temporar, iar vântul va sufla tare, cu rafale de peste 80...90 km/h, viscolind sau spulberând ninsoarea și diminuând considerabil vizibilitatea; cu precădere în nordul Carpaților Orientali și în Munții Apuseni stratul de zăpada nou depus va fi mai consistent; la altitudini sub 1500 m precipitațiile vor fi mixte, iar intensificările de vânt la cote mult mai reduse. *În zonele joase de relief vântul va sufla în general moderat. Date fiind temperaturile ridicate și precipitațiile sub formă lichidă, stratul de zăpada va scădea semnificativ în zonele de câmpie, deal și podiș, mai ales din vest și sud-vest, dar va fi în diminuare și la munte, la altitudini de sub 1400 m*. Pe spații mici vor fi posibile depuneri de polei și vor fi condiții de ceață.

**La Bucureşti,** valorile termice, în creștere, vor caracteriza o vreme mai caldă decât ar fi normal la această dată; temperatura maximă va fi de 8...10 grade, iar cea minimă se va situa în jurul valorii de 0 grade. Cerul va fi temporar noros, condițiile de ploaie vor fi reduse, iar vântul va sufla în general moderat.

**4. Buletin nivometeorologic valabil pentru masivele Bucegi şi Făgăraş (versantul nordic)**

**emis pentru perioada 22 decembrie 2018 ora 20 – 23 decembrie 2018 ora 20.**

**STAREA STRATULUI DE ZĂPADĂ în data de 22.12.2018, ora 14:**

În ultimele 24 ore vremea a fost apropiată de normalul termic al perioadei. Cerul a fost mai mult noros și pe arii restrânse a nins. Vântul a fost suflat moderat cu intensificări temporare, cu viteze la rafală ce au depășit 100 km/h în zona înaltă (115 km/h la vf. Omu), spulberând și transportând zăpada. În aceste condiții de vânt intens stratul de zăpadă a scăzut cu până la 5-10 cm, iar la ora 14 acesta măsura 130 cm la Bâlea-Lac, 88 cm la Vf. Omu, 48 cm la Sinaia, 19 cm la Predeal și 11 cm la Fundata.

**EVOLUŢIA VREMII ÎN INTERVALUL: 22.12.2018 ora 20 – 23.12.2018 ora 20:**

Vremea va fi apropiată de normalul termic al perioadei. Cerul va fi mai mult noros și local se vor semnala precipitații mixte, predominant sub formă de ninsoare la altitudini de peste 1500 m. Pe arii restrânse cantitățile de precipitații vor depăși 10-15 l/mp, astfel stratul de zăpadă va crește cu până la 10-20 cm. Vântul va sufla în general moderat, cu intensificări locale, iar temporar rafale vor depăși 80-90 km/h, viscolind sau spulberând zăpada. Se va semnala polei sau ghețuș.

**Peste 1800 m:** temperaturi minime: -9 la -5 gr.C; temperaturi maxime: -9 la -5 gr.C

**Sub 1800 m:** temperaturi minime: -5 la 0 gr.C; temperaturi maxime: -5 la 1 gr.C

**STABILITATEA şi EVOLUŢIA STRATULUI de ZĂPADĂ:**

**La altitudini mai mari de 1800 m: RISC MARE (4)**

Pe fondul ninsorilor se va depune un strat nou de zăpadă, de până la 10-20 cm, sporind instabilitatea generală a stratului de zăpadă. Noul strat depus va avea rezistenţă scăzută şi coeziune slabă între cristale sau cu straturile mai vechi. Pe văi şi în zonele adăpostite se vor acumula noi depozite de zăpadă, iar pe versanți se vor forma în continuare plăci de vânt cu rezistență scăzută. Sub noul strat se găsește un strat ce pe alocuri poate depăși 40-50 cm, depus de ninsorile din ultima săptămână, format din cristale identificabile și fațetate, având intercalate cruste subțiri de gheață. Și acest strat este puțin stabilizat. Mai ales pe versanții cu orientare sudică se întâlnesc plăci de vânt, iar pe văi și în zonele adăpostite sunt acumulări mai însemnate de zăpadă. Pe pantele suficient de înclinate, chiar şi spontan se pot declanşa avalanşe de dimensiuni medii și mari, riscul fiind amplificat la supraîncărcări oricât de slabe.

**La altitudini mai mici de 1800 m: RISC ÎNSEMNAT (3)**

Se va depune un nou strat, în general de până la 10 cm, constituit din zăpadă relativ umedă (ninsă la temperaturi apropiate de zero grade). Acest ultim strat va acționa asupra stratului precedent, îngreunându-l suplimentar. Astfel, în condiții de noi suprasarcini, pe pantele suficient de înclinate, partea superioară a stratului de zăpadă poate aluneca, declanșând avalanșe de dimeniuni mici și medii. La peste 1600 m se pot declanșa avalanșe spontane de dimensiuni mici.

**Masivul ȚARCU – GODEANU (tot masivul) - RISC ÎNSEMNAT (3) –**

În intervalul de prognoză se vor semnala ninsori cepe arii restrânsevordepune un nou strat de peste 15-20 cm, cu rezistenţă scăzută şi coeziune slabă între cristale și cu straturile mai vechi. Acestea sunt de asemena puțin stabilizate, sporind riscul declanșării avalanșelor. În zonele înalte sunt formate plăci de vânt, iar pe văi și în zonele adăpostite sunt depozite mai însemnate de zăpadă. Astfel, pe numeroase pante suficient de înclinate se pot declanșa avalanșe atât spontan, cât mai ales la supraîncărcări cu turiști sau schiori.

**Notă:**

**RISC MARE (4) –** cod roşu (4) ■ - stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncarcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT-** cod portocaliu (3) ■- pe numeroase pante suficient de înclinate, stratul de zăpadă este mediu sau putin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

***II. CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate în data de 20.12.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

**2. În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 20.12.2018 - 21.12.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE**